Durante entrevista ki eh da pa Ocean Press Mirian kumesa ta papia di sê primeru gravidez, ki kontici na 2007. Foi um gravidez ki kontici fora di um relason e ki ki trazel munti “mágua”, mas kê kunsigui supera.
Mindelo-27 de Maio
Miriam, um joven di 28 anu, natural di ilha di São Vicente, é mai di quatu fidju, três dés eh gémiu. Na intrevista ê fala sobre “ sacrifício” ku difikuldadi kê ta passa pê kria sê fidjus.
Eh konta: “Pai di nha primeru fidju dexan gravida. Nkonxél na rua, na diverson ku amigus, nu fika djuntu alguns bés, sem komprumissu sério durante tenpu ké staba li na São Vicente na sirvisu militar. Dipos ê bai si kaminhu pa ilha di Santiago“ Si ki es jovem desabafa e eh fla ma hoje dja ma nem eh ka sa lembra di kel homi ki dexal grávida.
Na kel mesmu tenpu ki si primeru fidju nansi, Miriam perdi sê pai poku tenpu dipos, e dipos di kela kuzas komesa ta complika na si vida.
“Ku morti di nha pai, foi nha mai ku nha avó ki djudaba mi na luta pan kria nha fidju, ki ês anu li ta fazi 8 anu”,si ki Miriam xplika.
Kantu Trigémiu nanci ê komesa ta pidi na rua
Na 2011,es joven di 28 anu, konta ma eh konxe na rua, pai di kês três gémeu. Ku kêl homi ês staba na un relasionamentu ,mas ki dura ti kantu ki si fidjus nanci, mas ê fla ma pai di gemeus ta visita kriansas, mas ma eh ka ta da ninhum djuda di dinheru.
“ Pai di gémius ka tem trabadju fixu e alves ê ta konsigui algun kuza na merkadu di pexi, mas ê ka ta da nun djuda pa kria fidjus. Kuza ki obrigan pan sai na rua pan pidi djuda”, si ki es joven mai papia, eh ta pidi dinheru na rua pertu di minimerkadu pê podi sustenta si fidjus.
Kantu k ê pruguntadu sobri pidi djuda na instituison di solidariedade, Miriam fla klaru me tenta di tudu manera, ti ki Cambra Municipal di São Vicente djudal propi (CMSV), mas pa poku tenpu.
Es mai di 4 fidju ki sta pikinote fla:“ Cambra Municipal di São Vicente, mandan pa casa di direito, ki djudan primeru, kantu nhas fidjus nansi, ku sesta basiku.
Dipos di kompleta 6 mês, ês tra djuda, es ta fla mês ka podi fazi mas nada pa mi, pamodi otu alguén mesti di djuda”.
Miriam nda konta ma ê ntrega uns papel na Centro Nho Djunga ta pidi djuda, mas ti nda ês ka dal un risposta dretu, tipo, “ guentis sa spera risposta di Praia”.
Sobre assuntu di djobi trabadju, oh part-time ( biscaiti), mai di três gémeo, sima eh konxedu, fla mé “dja tem uns tenpo kê sa konsiguiba laba ropa oh linpa na un kasa” mas ki gosi li, sima ê splika, falta di kunfiansa di alguén, e tambe pmd kês txeu impresa di laba ropa ki kriadu na ilha, trabadju dja ka mutu sta.
Dja kê ka sta konsegui djuda di instituison sosial e nem mesmu atxa un trabadju, úniku soluson ki Miriam atxa foi pidi dinheru na porta di minimerkadu, sima na minimerkadu Galina, Pilar Vermelho, Fragata, e otus.
“Nka tem dia nem hora markadu pan sta na minimerkadu na pidi, nta bai di un ora pa otu ti kin konsigi kualker kuza pa leba pa kasa. Mas senpri ta parsi alguen ki ta sensibiliza e oferecen leti, pon, arroz, pa da nhas fidjus pa kumi”. Miriam tambe afirma ki ten pessoas ki ta perguntal si eh ten fidju gémeo meh, ma as ves eh ta bai pa kasa ku kes pessoas peh bai mostra pê podi da prova pamodi kê sta pidi zumola.
Otu grandi prikupason di Miriam é medu kê tem di faze se fidjus algun mal e ma eh podi ka lembra dipôs, pamodi Mirian ta sufri di epilepsia des di idade di 24 anu e ê ta sta ta toma ramedi ki eh passado pa mediku.
“Dipos di kês três gémeu nansi nkomesa ta xinti ataqui epilépticus i por issu nhas fidjus ta durmi longi di mi”, ê fla.
Pa konsigui ramedi kê ta mesti, joven ta bai na Farmásia di Stadu, mas ora kês ka teni, e ta pidi na farmásia privadu, la na Farmácia Mindelo ki dja conxi sê storia.
Miriam finda ta pidi djuda pa tudu alguen pa kria sê 4 fidju e principalmente pa djudal ku kês três mas nobu ki dja teni idade di bai jardin
Ocean Press
*(Segundu informason divulgadu pa jornal Ocean Press, es jovem ka ten kontacto telefonico, kenha ki kre djuda ten ki prokura pa si casa ki ta fika na Chan di Alecrim, na ilha di Sanvicente.
Eh facil di atxal atraves di vizinhus pois istoria di Miriam eh konxedu na zona).
kea_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn eng_Latn kea_Latn kea_Latn